**Un mieluţ cu zurgălău**

*Otilia Cazimir*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uite-un miel cu zurgălău:

Acesta e mieluţul tău…

Stă – stângaci şi mititel,

Cu privirile prostuţe,

Cu picioarele grosuţe

Şi prea-nalte pentru el.

(Vezi că are şi copită,

Jucăria rău cioplită?)

Brumăriu, de astrahan,

A sărit de pe tăpşan

Şi deodată-a behăit

Subţirel şi răguşit!

– Pentru ce te-ai speriat?

Râde-ncetişor măicuţa.

– Hai să dregem muzicuţa,

Nu vezi că i s-a stricat?